CELEX ID: 52014XG1203(01)

--- ENGLISH ---

Document:
$en_document

Summary:
$en_summary

--- DANISH ---

Document:
3.12.2014
DA
Den Europæiske Unions Tidende
C 433/2
Rådets konklusioner om europæisk audiovisuel politik i den digitale tidsalder
(2014/C 433/02)
RÅDET FOR DEN EUROPÆISKE UNION,
SOM ANERKENDER, AT:
1.
den audiovisuelle industri er afgørende både for at skabe bæredygtig vækst og beskæftigelse og for at fremme kulturel og sproglig mangfoldighed og derfor udgør et nøgleområde for EU's økonomiske, kulturelle og sociale dagsorden og navnlig for at nå målene i Europa 2020-strategien.
2.
det i en tid med hastige teknologiske forandringer og en uforudseelig markedsudvikling er af afgørende betydning at fremme den kulturelle og sproglige mangfoldighed og konkurrenceevnen inden for alle politiske foranstaltninger, der påvirker den europæiske audiovisuelle industri på EU- og medlemsstatsniveau.
SOM NOTERER SIG, AT:
3.
den digitale revolution har haft en dybtgående indvirkning på det audiovisuelle landskab, der i dag er kendetegnet ved sameksistens af biografvirksomhed, lineære audiovisuelle medietjenester såsom fjernsyn og nye, ikkelineære medietjenester såsom video on demand (VOD). Udviskningen af grænserne mellem lineære og ikkelineære audiovisuelle medietjenester rejser tvivl om, hvorvidt de gældende retlige EU-bestemmelser fortsat er hensigtsmæssige.
4.
mediekonvergens også giver nye muligheder for at distribuere audiovisuelt indhold, hvilket til gengæld kræver, at de erhvervsmæssige og lovgivningsmæssige rammer tilpasses.
5.
de audiovisuelle markeder fortsat er fjernsyns- og biograforienterede, men at der ikke desto mindre er store og tydelige ændringer i publikums adfærd for så vidt angår audiovisuelt indhold, navnlig blandt unge, der i stigende grad anvender onlinetjenester. Generelt efterspørger og forventer publikum omgående adgang til nyt indhold når som helst, hvor som helst og på alle apparater. I Europa, hvor markederne er fragmenterede, tilfredsstiller det lovlige udbud af indhold imidlertid ikke altid denne grænseoverskridende efterspørgsel.
6.
det som svar på denne udvikling påhviler de politiske beslutningstagere at undersøge, hvordan der kan bidrages til at skabe et dynamisk indre marked for audiovisuelt indhold, som tilfredsstiller borgeres, indholdsleverandørers og rettighedshaveres efterspørgsel, samtidig med at den kulturelle og sproglige mangfoldighed sikres.
SOM ER ENIGT OM, AT:
7.
ophavsret i den digitale tidsalder fortsat bør spille den rolle, der består i at beskytte og stimulere kreativitet og sikre rettighedshavere passende vederlag, samtidig med at der tillades udvikling af nye innovative tjenester og grænseoverskridende adgang for borgerne.
8.
hovedmålene for den europæiske audiovisuelle politik i den digitale tidsalder er
a)
at lette udbud af bredt kulturelt og sprogligt mangfoldigt indhold af høj kvalitet
b)
at tilfredsstille publikums efterspørgsel ved at sikre let, rettidig, grænseoverskridende og lovlig adgang til indhold, fuldstændig grænseoverskridende udbredelse af europæiske audiovisuelle værker og europæiske værkers synlighed og tilstedeværelse på alle distributionsplatforme
c)
at sikre lige konkurrencevilkår for audiovisuelle medietjenesteudbydere på det indre marked
9.
det for at nå disse mål er vigtigt at sikre mediepluralisme, at fremme et teknologisk neutralt indre marked for audiovisuelle tjenester, at varetage samfundsinteresser, herunder medlemsstaternes aktuelle ansvar for national sikkerhed, publikumsbeskyttelse, navnlig beskyttelse af mindreårige, og adgang for ældre og mennesker med handicap, at støtte mediekendskab, især blandt børn og unge, og at fremme adgang til den europæiske filmkulturarv og filmkundskab.
SER MED TILFREDSHED PÅ:
10.
—
Kommissionens meddelelse om europæisk film i den digitale tidsalder — kulturel mangfoldighed forenet med konkurrenceevne
 (
1
)
—
Kommissionens meddelelse om statsstøtte til film og andre audiovisuelle værker
 (
2
)
—
grønbogen om forberedelse på en fuldt ud konvergeret audiovisuel verden: vækst, kreativitet og værdier
 (
3
)
.
OPFORDRER KOMMISSIONEN TIL:
11.
hurtigt at afslutte evalueringen
 (
4
)
 af direktivet om audiovisuelle medietjenester
 (
5
)
 i lyset af de hurtige teknologiske og markedsmæssige ændringer, der hidrører fra overgangen til digital teknologi, og på grundlag af denne evaluering fremsætte et passende forslag til revision af dette direktiv så hurtigt som muligt under hensyntagen til nærhedsprincippet.
12.
at gennemføre processen med en struktureret dialog om filmpolitik i Europa gennem det europæiske filmforum
 (
6
)
 og at anvende resultaterne af forummet blandt andet med henblik på midtvejsevalueringen af programmet Et Kreativt Europa (delprogrammet Media), der tager sigte på at ændre aktionslinjerne samt øge komplementariteten med nationale støtteordninger og tilpasse dem til markedets ændrede behov.
13.
at fremme anvendelsen af programmerne Erasmus+, Horisont 2020 og Cosme til at finansiere uddannelses-, forsknings- og innovationsaktiviteter, der understøtter den audiovisuelle sektor.
A.   
ERHVERVSMILJØ
OPFORDRER KOMMISSIONEN OG MEDLEMSSTATERNE TIL INDEN FOR DERES RESPEKTIVE KOMPETENCEOMRÅDER OG I OVERENSSTEMMELSE MED NÆRHEDSPRINCIPPET:
14.
at teste virkningen af nye metoder til at udsende film inden for rammerne af programmet Et Kreativt Europa (delprogrammet Media) og at undersøge mulighederne for at teste disse tilgange som led i de nationale filmpolitikkers mål.
15.
at tilskynde til metoder, der gør licensudstedelse i forbindelse med multiterritoriale audiovisuelle onlinemedietjenester lettere.
16.
at fremme udveksling og internationalt samarbejde mellem aktører, som opererer i den audiovisuelle kæde, blandt andet med det formål at forbedre aggregeringen af oplysninger og statistiske data, og i denne forbindelse at forbedre samarbejdet med Det Europæiske Audiovisuelle Observatorium.
OPFORDRER MEDLEMSSTATERNE TIL:
17.
at sikre, at lovgivningen og de offentlige finansieringsordninger gør det muligt at innovere og eksperimentere med udsendelsesmetoder, såsom samtidig udsendelse på forskellige platforme.
B.   
OFFENTLIG FINANSIERING OG ADGANG TIL FINANSIERING
OPFORDRER KOMMISSIONEN TIL:
18.
at intensivere forberedelserne af garantifaciliteten for de kulturelle og kreative sektorer som fastlagt i programmet Et Kreativt Europa
 (
7
)
 med henblik på oprettelse heraf i 2016.
OPFORDRER KOMMISSIONEN OG MEDLEMSSTATERNE TIL INDEN FOR DERES RESPEKTIVE KOMPETENCEOMRÅDER OG I OVERENSSTEMMELSE MED NÆRHEDSPRINCIPPET:
19.
at tilskynde til at genoprette balancen i den offentlige finansiering af audiovisuelle værker hen imod udvikling, distribution og salgsfremstød.
20.
at fremme komplementariteten mellem EU's støtteforanstaltninger, navnlig programmet Et Kreativt Europa (delprogrammet Media), og national og regional støtte.
21.
at tilskynde til finansiering af digitalisering og bevarelse af filmkulturarven og tilknyttet materiale.
OPFORDRER MEDLEMSSTATERNE TIL:
22.
når det er relevant, at fremme oprettelse af garantifonde og investeringsselskaber, der samfinansieres af offentlige og private investorer.
23.
at fremme kapacitetsopbygning for at støtte banker og finansielle formidlere i at finansiere audiovisuelle virksomheder i overensstemmelse med kapacitetsopbygningsordningen i programmet Et Kreativt Europa.
C.   
MEDIEKENDSKAB, FILMKUNDSKAB OG FILMKULTURARVEN
OPFORDRER KOMMISSIONEN TIL:
24.
at evaluere og udbrede resultaterne af de filmkundskabsaktiviteter, der finansieres inden for rammerne af programmet Et Kreativt Europa (delprogrammet Media).
25.
at støtte og koordinere bestræbelser på at vurdere europæiske borgeres mediekendskabsniveau på EU-plan, nationalt plan og lokalt plan inden for rammerne af aktiviteterne i dens ekspertgruppe om mediekendskab.
OPFORDRER KOMMISSIONEN OG MEDLEMSSTATERNE TIL INDEN FOR DERES RESPEKTIVE KOMPETENCEOMRÅDER OG I OVERENSSTEMMELSE MED NÆRHEDSPRINCIPPET:
26.
at fremme god praksis om og forskning i medtagelse af mediekendskab i formel uddannelse såvel som i ikkeformel og uformel læring.
27.
at anvende filmkulturarven som et værktøj til at fremme europæisk kultur og europæiske værdier uden for Europa.
OPFORDRER MEDLEMSSTATERNE TIL:
28.
at fremme anvendelse af filmværker og audiovisuelle værker på alle uddannelsesniveauer, herunder inden for ikkeformel og uformel læring, navnlig med fokus på kundskaber, kritisk analyse og udvælgelse af indhold, samt udveksling af bedste praksis og undervisningsmateriale.
29.
at tilskynde nationale filmfestivaler til at fungere som en platform for fremme af filmkundskab.
30.
at gøre bedre brug af de muligheder, som EU's strukturfonde tilbyder for støtte til tiltag vedrørende beskyttelse, digitalisering og udbredelse af den audiovisuelle kulturarv (både film- og fjernsynskulturarven), og samtidig tilskynde til at eksperimentere med nye udsendelsesstrategier og –kanaler.
31.
at fremme innovativ genanvendelse af den audiovisuelle kulturarv (både film- og fjernsynskulturarven).
D.   
LOVGIVNINGSMÆSSIGE BESTEMMELSER
OPFORDRER KOMMISSIONEN TIL:
32.
at lægge særlig vægt på følgende elementer, når den evaluerer direktivet om audiovisuelle medietjenester
 (
8
)
:
a)
vurdering af, hvorvidt den nuværende sondring i lovgivningen mellem ikkelineære og lineære audiovisuelle medietjenester fortsat er hensigtsmæssig i den digitale tidsalder
b)
vurdering af, hvordan oprindelseslandsprincippet fungerer i det audiovisuelle landskab
c)
vurdering af den mest effektive måde til at skabe lige vilkår på for alle aktører i værdikæden
d)
evaluering af effektiviteten af foranstaltningerne til fremme af europæiske værker som fastlagt i direktivet om audiovisuelle medietjenester, idet alternative foranstaltninger, der sikrer effektiv fremme af europæiske værker i et digitalt miljø, tages i betragtning
e)
vurdering af, hvordan de gældende reklameregler fungerer
f)
sikring af et højt beskyttelsesniveau for mindreårige inden for alle audiovisuelle medietjenester
33.
i lyset af overgangen til digital teknologi at fremsætte de nødvendige forslag for at fortsætte moderniseringen af EU's rammer for ophavsret til fordel for både den europæiske økonomi og den kulturelle mangfoldighed, blandt andet for at lette onlinebaseret, lovlig og grænseoverskridende adgang til audiovisuelle værker, fremme tværnational onlineudbredelse af audiovisuelle værker, beskytte og tilgodese forfattere og andre rettighedshavere, skabe afbalancerede rammer for rettigheder, pligter og ansvarsområder i hele værdikæden samt forbedre filmkulturarvens digitaliseringsniveau og onlinetilgængelighed.
(
1
)
  Dok. 10024/14.
(
2
)
  
EUT C 332 af 15.11.2013, s. 1
.
(
3
)
  Dok. 8934/13.
(
4
)
  Refitevalueringen.
(
5
)
  Europa-Parlamentets og Rådets direktiv 2010/13/EU (
EUT L 95 af 15.4.2010, s. 1
).
(
6
)
  Igangsat af Kommissionens meddelelse om europæisk film i den digitale tidsalder.
(
7
)
  Europa-Parlamentets og Rådets forordning (EU) nr. 1295/2013 (
EUT L 347 af 20.12.2013, s. 221
).
(
8
)
  Refitevalueringen af direktivet om audiovisuelle medietjenester forventes at finde sted i 2015 (dok. 10648/14).

Summary:
Oprettelse af et dynamisk marked for Europas audiovisuelle sektor
Den digitale tidsalder har medført hastige teknologiske forandringer og en stigning i »ikkelineære« medietjenester, såsom on-demand video, sammen med traditionelle tjenester, såsom film og TV. Dette har medført både udfordringer og muligheder for den 
audiovisuelle
 sektor.
DOKUMENT
Rådets 
konklusioner
 om europæisk audiovisuel politik i den digitale tidsalder (
Den Europæiske Unions Tidende C 433 af 3.12.2014, s. 2-5
).
RESUMÉ
Den digitale tidsalder har medført hastige teknologiske forandringer og en stigning i »ikkelineære« medietjenester, såsom on-demand video, sammen med traditionelle tjenester, såsom film og TV. Dette har medført både udfordringer og muligheder for den 
audiovisuelle
 sektor.
HVAD ER FORMÅLET MED RÅDETS KONKLUSIONER?
De behandler spørgsmålet om, hvorvidt Den Europæiske Unions (EU) juridiske ramme stadig er passende for den ændrede audiovisuelle sektor.
HOVEDPUNKTER
Konklusionerne fastslår endnu engang ophavsrettens rolle i beskyttelsen og stimuleringen af kreativitet samt sikringen af en rimelig betaling til rettighedsindehaverne. Samtidig giver de mulighed for at udvikle nye, innovative tjenester og grænseoverskridende adgang for borgerne.
Hovedmålene
 med EU’s audiovisuelle politik i den digitale tidsalder er at:
lette udbud af bredt kulturelt og sprogligt mangfoldigt indhold af høj kvalitet
sikre let, rettidig, grænseoverskridende og lovlig adgang til indhold, fuldstændig grænseoverskridende udbredelse af europæiske audiovisuelle værker og europæiske værkers synlighed og tilstedeværelse på alle distributionsplatforme
sikre lige vilkår for audiovisuelle medietjenesteudbydere på EU’s indre marked.
For at nå disse mål fremhæver konklusionerne flere spørgsmål, herunder vigtigheden af at sikre 
mediepluralisme
, 
publikumsbeskyttelse
 (navnlig børn), støtte af 
mediekendskab
 og fremme af europæisk 
filmkundskab
.
Konklusionerne omfatter også tiltag i forbindelse med 
specifikke emner
. Hvad angår 
erhvervsklimaet
, opfordrer de Kommissionen og EU-landene til at:
teste nye metoder til at udsende film
tilskynde til metoder, der gør det nemmere online at udstede multiterritoriale licenser
fremme udveksling og samarbejde mellem forskellige aktører.
Hvad angår 
offentlig finansiering og adgang til finansiering
, opfordres Kommissionen og EU-landene til at:
tilskynde til at genoprette balancen i finansieringen hen imod udvikling, distribution og salgsfremstød
fremme komplementariteten mellem EU’s støtteforanstaltninger, navnlig programmet 
Et Kreativt Europa
 og nationale og regionale foranstaltninger
tilskynde til finansiering af digitalisering og bevarelse af filmkulturarven og tilknyttet materiale.
Hvad angår 
mediekendskab, filmkundskab
 og 
filmkulturarven
, opfordrer de til, at:
Kommissionen støtter og koordinerer resultaterne af mediekendskab på EU-plan, nationalt plan og lokalt plan samt vurderer og rapporterer resultaterne af filmkundskabstests, der udføres under 
programmet Et Kreativt Europa
Kommissionen og EU-landene fremmer god praksis om og forskning i inddragelse af mediekendskab i formel uddannelse og uformel læring og anvender filmkulturarven til at fremme europæisk kultur og europæiske værdier
EU-landene fremmer filmværker og audiovisuelle værker på alle uddannelsesniveauer, fremmer nationale filmfestivaler og gør bedre brug af EU’s strukturfonde til at støtte den audiovisuelle kulturarv.
I henhold til de 
lovgivningsmæssige bestemmelser
, og navnlig gennemgangen af 
direktivet om audiovisuelle medietjenester
, opfordres Kommissionen til at:
vurdere, hvorvidt sondringen i lovgivningen mellem ikkelineære (*) og lineære (*) tjenester fortsat er hensigtsmæssig
vurdere, hvordan oprindelseslandsprincippet (*) fungerer, samt hvordan de gældende reklameregler, der dækker sponsorering, adfærdskodekser, produktplacering, reklame og teleshopping, fungerer
tage effektiviteten af de 
nuværende foranstaltninger
 til fremme af EU-værker i betragtning
fremsætte foranstaltninger, der skal sikre, at ophavsretsreglerne fortsat er en fordel for både EU’s økonomi og kulturelle mangfoldighed.
For yderligere oplysninger henvises til Europa-Kommissionens 
websted om støtte til den audiovisuelle sektor
.
VIGTIGE BEGREBER
(*) Lineære tjenester:
 en traditionel fjernsynsudsendelse, der ses på baggrund af et TV-selskabs programoversigt.
(*) Ikkelineær:
 Seerne ser programmet på et tidspunkt og sted, de selv vælger (»on-demand«).
(*) Oprindelseslandsprincippet:
 Når en tjeneste udføres i et EU-land, men modtages i et andet, er den gældende lovgivning lovgivningen i det land, hvor handlingen eller tjenesten udføres.
TILHØRENDE DOKUMENTER
Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget: Europæisk film i den digitale tidsalder Kulturel mangfoldighed forenet med konkurrenceevne (
COM(2014) 272 final
 af 15.5.2014).
Meddelelse
 fra Kommissionen om statsstøtte til film og audiovisuelle værker (
Den Europæiske Union C 332, 15.11.2013, s. 1-11
).
seneste ajourføring 13.05.2015